Spørgsmålet er ikke, om cannabis bliver legaliseret. Spørgsmålet er hvornår. Og der kan ikke gå længe. Få år. I hvert fald ikke mere end fem eller seks.

Den opfattelse var de fremmødte i Folketingets fællessal på Christiansborg mandag formiddag enige om: En stålfast overbevisning om, at samfundet bør legalisere cannabis, og en urokkelig tro på, at forbudspolitikkens endeligt ligger lige om hjørnet.

»Fornuften er ved at indfinde sig på det her område,« siger Liberal Alliances retsordfører, Christina Egelund. »Selv i nej-partierne er der begyndt at være større lydhørhed i forhold til det her spørgsmål.«

Det er Alternativets cannabisordfører, Torsten Gejl, og Nanna Godtfredsen fra den sociale organisation Gadejuristen, der har arrangeret konferencen. Foruden ordførerne fra de partier, der ønsker en legalisering – SF, Enhedslisten, Liberal Alliance, Alternativet og Radikale – er også en håndfuld eksperter inviteret. Derudover er godt 60 borgere er mødt op for at give deres besyv med. Alle går ind for en legalisering af cannabis.

Som optakt til konferencen har ordførerne fra de fem partier sammen skrevet en kronik i Politiken under overskriften »Forbuddet mod hash er uhyre skadeligt. Lad os få cannabis under kontrol«.

Meningen med konferencen er ikke at diskutere, hvorvidt legalisering af cannabis er en god ide. »Det er vi vist allesammen ret afklarede omkring,« som ordstyrer og kandidat for Alternativet, Anders Stjernholm, formulerer det. I stedet skal parterne forsøge at finde fælles fodfæste for, hvilken ordning for lovligt køb og salg af cannabis, der skal træde i stedet for det nuværende forbud.

Momentum

God narkopolitik er hverken rød eller blå, siger dagens første taler, Gadejuristens Nanna Godtfredsen, fra talerstolen. Den er saglig. Modsat den nuværende politik, understreger hun. Og derfor skal en uortodoks konstellation af partier i dansk politik nu formulere et fælles projekt.

»Men historien trøster. Vi i Gadejuristen plejer at få ret til sidst. Og sagen er den, at krigen mod cannabis er forbi. Cannabis har vundet. Nu skal vi forhandle en god fred,« siger hun.

Torsten Gejl er enig, forklarer han til Information uden for salen. Kigger man ud mod verden, er det den vej, vinden blæser. I flere amerikanske delstater er cannabis blevet legaliseret. Portugal og Holland har forlængst afkriminaliseret brugerne, og i Canada har man netop besluttet at legalisere cannabis helt og aldeles. Men også i Danmark er der konkrete tegn på, at legaliseringen bevæger sig tættere på, mener Torsten Gejl.

»Der er momentum. De Radikale er kommet med. Og så sker der noget i befolkningen. Lige nu er 53 procent for legalisering. Når vi op på 60 eller 65 procent, så tror jeg, der sker noget i de store partier,« siger han og understreger, at den fælles kronik og dagens konference ligeledes er udtryk for, at samarbejdet i den tværpolitiske alliance for at legalisere cannabis er blevet stærkere.

For få uger siden bekendtgjorde Socialdemokratiets gruppeformand, Henrik Sass Larsen, at han går ind for en total legalisering af cannabis. Umiddelbart efter erklærede Socialdemokratiet, at partiet fortsat går ind for et forbud.

»Men Henrik Sass er ikke en nobody i Socialdemokratiet,« siger Christina Egelund fra Liberal Alliance. »Det har rykket noget. Både i Socialdemokratiet og Venstre er der mere fornuft at spore, når jeg taler med mine kolleger om det her emne.«

Erfaringer

Tilbage i salen er professor Mads Uffe Pedersen fra Center for Rusmiddelforskning ved Aarhus Universitet trådt på talerstolen. Han har tidligere udtrykt bekymring for, at en fuld legalisering kan føre til en stigning i forbruget af cannabis. Og med kommentaren: »Jeg har ikke travlt med at legalisere, men jeg har travlt med at afkriminalisere,« kan man roligt betegne professoren som salens mest tilbageholdende tilhænger af fri cannabis. Alligevel er han bekymret over, at så stor en del af befolkningen kriminaliseres.

»42 procent af unge mellem 15 og 25 har prøvet at ryge hash. De har allesammen været i besiddelse af cannabis og burde i princippet have en plettet straffeattest. Det er saftsuseme mange,« konstaterer Mads Uffe Pedersen.

Efter professoren skal to udenlandske eksperter holde oplæg. Den første er Tamar Todd, som skal berette om de amerikanske erfaringer med legalisering. Hun er juridisk chef i den amerikanske organisation Drug Policy Alliance, der arbejder for at afslutte krigen mod narko. Ifølge Tamar Todd er der ikke noget, der tyder på, at forbruget af cannabis er steget i de stater, der har legaliseret cannabis. Samtidig er antallet af anholdelser faldet, vejene er ikke blevet mere usikre, og forbruget af opiater – et sundhedsproblem af epidemiske dimensioner i Amerika – er også faldet.

Internationale rapporter tegner dog generelt et lidt mere mudret billede af erfaringerne fra eksempelvis Colorado.

Den næste taler, Steve Rolles fra den britiske organisation Transform, støtter ligeledes legalisering. Han mener, at staten bør anlægge stramme reguleringer af markedet. I den forstand er der visse, åbenlyse problemer ved den måde, legaliseringen er blevet implementeret på i USA. Steve Rolles er særligt bekymret for en overdreven kommercialisering af rusmidler.

»I USA har rapperen Snopp Dogg lanceret sit eget cannabismærke. Det samme har Willie Nelson. Sådan noget bør man i mine øjne undgå. Man burde i langt højere grad lægge sig op af den type restriktive reguleringer, man har i forhold til tobak og cigaretter,« siger Steve Rolles.

Vanekriminelle

Afslutningsvis inviteres konferencens øvrige deltagere til at tage ordet.

»Jeg er vanekriminel gennem 50 år. Og jeg har aldrig forstået det. Hvad har jeg gjort jer, siden samfundet kan være så fordømmende over for sådan en som mig?« spørger han. Salen klapper.

Tilhørerne strækker armene i vejret. Der er kø til mikrofonen. Flere bekender, at de kommer fra diverse foreninger, der kæmper for legalisering, ligesom adskillige af deltagerne erklærer, at de nu har røget i fem, ti eller 20 år samtidig med, at de har passet deres arbejde.

»Lad nu være med at læne jer så meget op af Sundhedsstyrelsen. I stedet burde i kræve, at den opdaterer sin viden,« siger en ældre mand i blå skjorter med solbriller i panden og indkasserer et stort bifald. Sundhedsstyrelsen er ikke en populær institution blandt tilhørerne.

Ordstyreren beder den tidligere specialoverlæge Peter Ege, der har argumenteret for fri cannabis i årtier, til at sige et par ord. Den ældre mand bladrer lidt i sine udprintede A4-ark.

»Det her arrangement er lidt kedeligt. Alle er enige om alting. Så jeg vil holde det kort. I 1990 skrev jeg en kronik i Politiken, hvor jeg udtrykte, at nu måtte tiden være inde til at legalisere cannabis. Dengang skete der ikke andet, end at jeg fik en forarget røffel af Hans Engell (daværende konservativ justitsminister, red.),« siger Peter Ege.

Efter konferencen er Torsten Gejl ikke i tvivl. Konferencen har været en succes. De kom ikke frem til en konkret model for legalisering, men partierne har lovet hinanden, at de præsenterer en fælles plan til efteråret. Og dagens gevinst har ikke mindst været det styrkede samrbejde, påpeger han.

»Fremover kommer vi ikke til at stille forslag hver for sig. Der vil være fem partier, der står samlet om at kæmpe for legalisering.«